Document ID: 32003R0538

Komission asetus (EY) N:o 538/2003,
annettu 26 päivänä maaliskuuta 2003,
tiettyihin Kiinan kansantasavallasta peräisin oleviin tuotteisiin vuonna 2002 sovellettujen määrällisten kiintiöiden käyttämättä jääneiden määrien uudelleen jakamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön määrällisten kiintiöiden hallintomenettelyn käyttöönotosta 7 päivänä maaliskuuta 1994 annetun neuvoston asetuksen (EY) N:o 520/94(1), sellaisena kuin se on muutettuna asetuksella (EY) N:o 138/96(2), ja erityisesti sen 2 artiklan 5 kohdan sekä 14 ja 24 artiklan,
sekä katsoo seuraavaa:
(1) Neuvosto on tiettyjen kolmansien maiden tuontiin sovellettavasta yhteisestä menettelystä ja asetusten (ETY) N:o 1765/82, (ETY) N:o 1766/82 ja (ETY) N:o 3420/83 kumoamisesta 7 päivänä maaliskuuta 1994 antamallaan asetuksella (EY) N:o 519/94(3), sellaisena kuin se on viimeksi muutettuna asetuksella (EY) N:o 427/2003(4), ottanut käyttöön vuotuisia määrällisiä kiintiöitä sellaisille tietyille Kiinan kansantasavallasta peräisin oleville tuotteille, jotka luetellaan kyseisen asetuksen liitteessä II. Kyseisiin kiintiöihin sovelletaan asetuksen (EY) N:o 520/94 säännöksiä.
(2) Komissio on tämän vuoksi antanut asetuksen (EY) N:o 738/94(5), sellaisena kuin se on viimeksi muutettuna asetuksella (EY) N:o 983/96(6), jossa vahvistetaan asetuksen (EY) N:o 520/94 soveltamista koskevat yleiset säännökset. Näitä säännöksiä sovelletaan edellä mainittujen kiintiöiden hallinnointiin, ellei tämän asetuksen säännösten soveltamisesta muuta johdu.
(3) Asetuksen (EY) N:o 520/94 20 artiklan mukaisesti jäsenvaltioiden toimivaltaiset viranomaiset ovat toimittaneet komission tiedoksi myönnettyjen, vuonna 2002 sovellettujen kiintiöiden käyttämättä jääneet määrät.
(4) Käyttämättä jääneitä määriä ei voitu jakaa ajoissa uudelleen, jotta ne olisi voitu käyttää ennen kiintiövuoden 2002 loppua.
(5) Kustakin tuotteesta toimitettujen tietojen tarkastelun perusteella vaikuttaa siltä, että kiintiövuonna 2002 käyttämättä jääneet määrät olisi jaettava uudelleen vuonna 2003 tämän asetuksen liitteessä I esitettyihin määriin saakka.
(6) Asetuksessa (EY) N:o 520/94 säädettyjen eri hallintomenetelmien tarkastelun perusteella katsotaan, että olisi hyväksyttävä perinteisten kauppavirtojen huomioon ottamiseen perustuva menetelmä. Tämän menetelmän mukaisesti kiintiöerät jaetaan kahteen osaan, joista toinen kuuluu perinteisille tuojille ja toinen muille hakijoille.
(7) Tämä on osoittautunut parhaaksi tavaksi varmistaa asianomaisten yhteisön tuojien liiketoimien jatkuvuus ja välttää häiriöt kaupassa.
(8) Kyseiset määrät olisi tämän asetuksen mukaisesti jaettava uudelleen käyttäen samoja jakoperusteita kuin vuoden 2002 kiintiöihin, lukuun ottamatta perinteisille tuojille varattua kokonaisosuutta (75 prosenttia).
(9) Olisi yksinkertaistettava muodollisuudet, jotka sellaisten perinteisten tuojien on suoritettava, joille on jo vuoden 2003 yhteisön kiintiöitä jaettaessa myönnetty tuontilisenssi. Toimivaltaisilla hallintoviranomaisilla on jo kultakin kyseiseltä perinteiseltä tuojalta vaadittavat todisteet joko vuonna 1998 tai vuonna 1999 toteutuneesta tuonnista. Tämän vuoksi riittää, että mainitut tuojat liittävät uuteen lisenssihakemukseensa jäljennöksen edellisestä lisenssistään.
(10) Muille kuin perinteisille tuojille varatun osan jakamista varten olisi toteutettava tarvittavat toimenpiteet mahdollisimman suotuisien edellytysten luomiseksi kiintiöiden jakamiselle ja niiden parhaalle mahdolliselle käytölle. Tätä varten on tarkoituksenmukaista säätää, että tämän osan jako tapahtuu suhteessa haettuihin määriin tosiasiallisesti tehtyjen tuontilisenssihakemusten samanaikaisen tarkastelun perusteella, ja että tämä osa on varattu ainoastaan niille tuojille, jotka voivat todistaa saaneensa kyseisen tuotteen tuontilisenssin ja käyttäneensä siitä vähintään 80 prosenttia kiintiövuonna 2002. Olisi lisäksi tarpeen rajoittaa ennakolta säädettyyn määrään tai arvoon määrä, jota kaikki muut kuin perinteiset tuojat voivat hakea.
(11) Kiintiöiden jakoon osallistumista varten tuojille olisi asetettava lisenssihakemusten tekemistä koskeva määräaika.
(12) Kiintiöiden parasta mahdollista käyttöä varten olisi säädettävä, että jalkineiden tuontia koskevissa lisenssihakemuksissa on täsmennettävä jokaista yhdistetyn nimikkeistön nimikettä varten haetut määrät, jos kiintiöt koskevat useampaa yhdistetyn nimikkeistön nimikettä.
(13) Jäsenvaltioiden on ilmoitettava komissiolle vastaanotetuista tuontilisenssihakemuksista asetuksen (EY) N:o 520/94 8 artiklassa säädettyä menettelyä noudattaen. Perinteisten tuojien aikaisempaa tuontia koskevat tiedot on ilmaistava samoina paljousyksikköinä kuin kyseinen kiintiö.
(14) Kiintiöiden hallinnoinnissa saadun kokemuksen perusteella tuontia koskevien hallinnollisten muodollisuuksien helpottamiseksi talouden toimijoiden osalta ja ottaen huomioon, että käyttämättä jääneitä määriä ei voida siirtää seuraavalle vuodelle kuin kerran, joten tuonnin liiallisen kasautumisen vaara vaikuttaa epätodennäköiseltä, katsotaan tarkoituksenmukaiseksi säätää, että uudelleen jaettuja määriä koskevien tuontilisenssien voimassaoloaika päättyy 31 päivänä joulukuuta 2003, sanotun kuitenkaan rajoittamatta sellaisen lisäarvioinnin tuloksia, jota voidaan tulevaisuudessa pitää tarkoituksenmukaisena tässä yhteydessä.
(15) Tässä asetuksessa säädetyt toimenpiteet ovat asetuksen (EY) N:o 520/94 22 artiklalla perustetun kiintiöiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan neuvoston asetuksen (EY) N:o 519/94 liitteessä II tarkoitettujen määrällisten kiintiöiden kiintiövuonna 2002 käyttämättä jääneiden määrien uudelleen jakamista vuonna 2003 koskevat erityiset säännökset.
Kiintiövuonna 2002 käyttämättä jääneet määrät jaetaan uudelleen tämän asetuksen liitteessä I esitettyihin määriin tai arvoihin saakka.
Asetuksen (EY) N:o 738/94 säännöksiä sovelletaan, ellei tämän asetuksen säännösten soveltamisesta muuta johdu.
2 artikla
1. Edellä 1 artiklassa tarkoitetut määrälliset kiintiöt jaetaan soveltamalla asetuksen (EY) N:o 520/94 2 artiklan 2 kohdan a alakohdassa tarkoitettua perinteisiin kauppavirtoihin perustuvaa menetelmää.
2. Jokaisesta määrällisestä kiintiöstä perinteisille tuojille ja muille tuojille varattu osa ilmoitetaan tämän asetuksen liitteessä II.
3. a) Muille kuin perinteisille tuojille varattu osa jaetaan sellaisen menetelmän mukaisesti, joka perustuu jakamiseen suhteessa haettuihin määriin; kunkin tuojan hakema määrä ei saa olla suurempi kuin tämän asetuksen liitteessä III esitetty määrä. Tietyn tuotteen tuontilisenssiä voivat hakea ainoastaan tuojat, jotka voivat todistaa tuoneensa vähintään 80 prosenttia siitä määrästä, jota varten niille on myönnetty tuontilisenssi komission asetuksen (EY) N:o 1995/2001(7) mukaisesti.
b) Toimijat, joita pidetään asetuksen (ETY) N:o 2454/93 143 artiklassa tarkoitettuina etuyhteydessä olevina henkilöinä, voivat hakea osuutta hakemuksessaan kuvatuista tavaroista muille kuin perinteisille tuojille varatusta kiintiöstä ainoastaan yhdellä lisenssihakemuksella. Sen lisäksi, että toimitetaan komission asetuksen (EY) N:o 738/94 3 artiklan 2 kohdan g alakohdassa tarkoitettu todistus, muille kuin perinteisille tuojille tarkoitettua kiintiötä koskevassa lisenssihakemuksessa on ilmoitettava, että hakija ei ole etuyhteydessä yhteenkään muuhun toimijaan, joka on tehnyt kyseistä muille kuin perinteisille tuojille tarkoitettua kiintiön kohtaa koskevan hakemuksen.
3 artikla
Tuontilisenssihakemukset on tehtävä tämän asetuksen liitteessä IV tarkoitetuille toimivaltaisille viranomaisille ajanjaksona, joka alkaa seuraavana päivänä sen jälkeen, kun tämä asetus on julkaistu Euroopan unionin virallisessa lehdessä, ja päättyy 9 päivänä toukokuuta 2003 kello 15.00 Brysselin aikaa.
4 artikla
1. Kutakin perinteisille tuojille varattua kiintiöosuutta jaettaessa perinteisinä tuojina pidetään niitä, jotka voivat todistaa harjoittaneensa tuontia kalenterivuoden 1998 tai 1999 aikana.
2. Asetuksen (EY) N:o 520/94 7 artiklassa tarkoitettujen todisteiden on liityttävä sellaisten Kiinan kansantasavallasta peräisin olevien tuotteiden vapaaseen liikkeeseen luovutukseen tuojan ilmoituksen mukaan kalenterivuonna 1998 tai 1999, jotka kuuluvat lisenssihakemuksen kohteena oleviin kiintiöihin.
3. Asetuksen (EY) N:o 520/94 7 artiklan ensimmäisessä luetelmakohdassa tarkoitettujen todisteiden sijasta:
- hakija voi liittää lisenssihakemukseensa toimivaltaisten kansallisten viranomaisten hallussaan olevien tullaustietojen perusteella laatiman ja varmentaman todistusasiakirjan, joka koskee hakijan tai tapauksen mukaan toimijan, jonka toimintaa hakija jatkaa, toteuttamaa asianomaisten tuotteiden tuontia kalenterivuoden 1998 tai 1999 aikana,
- hakija, jolla on jo komission asetuksen (EY) N:o 2077/2002(8) mukaisesti vuodeksi 2003 myönnetty tuontilisenssi, joka koskee lisenssihakemuksen kattamia tuotteita, voi liittää lisenssihakemukseensa jäljennöksen edellisestä lisenssistä. Tällöin hakijan on mainittava lisenssihakemuksessaan kyseisen tuotteen toteutuneen tuonnin kokonaismäärä valitun viiteajanjakson aikana.
5 artikla
Jäsenvaltioiden on ilmoitettava komissiolle viimeistään 30 päivänä toukokuuta 2003 kello 10.00 Brysselin aikaa tiedot tuontilisenssihakemusten lukumäärästä ja kokonaispaljoudesta sekä perinteisten tuojien tekemistä hakemuksista tiedot näiden toteuttaman aikaisemman tuonnin määrästä tämän asetuksen 4 artiklan 1 kohdassa tarkoitetun valitun viiteajanjakson aikana.
6 artikla
Komissio vahvistaa 30 päivän kuluessa kaikkien 5 artiklassa vaadittujen tietojen vastaanottamisesta ne määrälliset perusteet, joiden mukaisesti toimivaltaisten kansallisten viranomaisten on käsiteltävä tuojien hakemukset.
7 artikla
Tuontilisenssit ovat voimassa 31 päivään joulukuuta 2003. Niiden voimassaoloaikaa ei voi pidentää.
8 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä maaliskuuta 2003.

Labels: 3
1
18